Siden han var helt ung har han spillet for AaB, men nu er det slut for nordjyske Mathias Ross. Den nordjyske superligaklub AaB har solgt forsvarsspilleren til den tyrkiske storklub Galatasaray. Det bekræfter AaB torsdag aften på klubbens hjemmeside efter flere dages vedvarende rygter. 21-årige Mathias Ross har spillet for den nordjyske fodboldklub siden har kom til AaB's ungdomsafdeling som U13-spiller. Nu, 104 kampe på førsteholdet senere, siger han farvel til Nordjylland for at blive en del af det meget traditionsrige tyrkiske storhold. - Det er en kæmpestor mulighed for mig, som jeg under ingen omstændigheder kunne sige nej til. Det er en stor klub i Europa med kæmpestore traditioner, så det er en drøm, der går i opfyldelse, siger Mathias Ross. Ingen transfersum nævnt Flere medier har skrevet at salget af Mathias Ross kan indbringe AaB et tocifret millionbeløb, men den nordjyske klub melder torsdag aften ikke noget ud om, hvad tyrkerne har betalt for den nordjyske forsvarsprofil. - Forhandlingerne er gået relativt hurtigt, og Galatasaray var villige til, udover en attraktiv pakke til Mathias, at kompensere os, som vi ønskede det, hvorfor aftalen rent økonomisk er meget tilfredsstillende for alle parter, og vi er stolte af at kunne sende en spiller fra vores eget akademi og en af vores partnerklubber videre til så stor en klub, siger AaB's sportchef Inge André Olsen. Galatasaray har tradition for at spille med i de store europæiske turneringer, og hele 22 gange har holdet fra Istanbul vundet det nationale mesterskab i Tyrkiet. I Tyrkiet bliver Mathias Ross desuden holdkammerat med den danske landsholdsspiller Victor Nelsson, som han også skal konkurrere med om pladsen i startopstilling. Alt sammen en udfordring nordjyden ser frem til, men han er også ked af at skulle forlade AaB. - Når det er sagt, så er det også hårdt at sige farvel til AaB, for jeg har haft en fantastisk tid i klubben og spillet med en masse gode spillere. Jeg har fået udlevet min drengedrøm ved at spille for AaB, og ikke mindst ved også at spille sammen med Oliver (Ross, red.) for AaB’s Superligahold, siger Mathias Ross. Kigger efter erstatning I Danmark er transfervinduet, hvor klubber kan købe spillere, lukket for en uge siden, men AaB vil alligevel kigge på muligheden for at erstatte Mathias Ross. - Det er oplagt, at vi nu vil forsøge at tilføre truppen et supplement. Det er vi i gang med at kigge på, men samtidig er jeg også sikker på, at vi internt kan udfylde rollen, siger Inge André Olsen. Debuten for Mathias Ross kan allerede komme i weekenden, når hans nye klub Galatasaray  på udebane møder Kasimpasa i den tyrkiske liga.

Opsummering:
AaB sælger med øjeblikkelig virkning forsvarsspilleren Mathias Ross til den tyrkiske storklub Galatasaray.